Urmareste Modifică dimensiunea fontului: Play

Bucureşti, 18 ian /Agerpres/ - Fostul prim-adjunct al directorului SRI, general-locotenent în rezervă Florian Coldea, susţine că seria de atacuri la adresa sa riscă să afecteze buna funcţionare a Serviciului, "miza" fiind "mult mai mare" decât compromiterea activităţii sale.



"Celor care s-au grăbit să creadă sau să amplifice neadevăruri flagrante difuzate în trecut sau mai recent, până la data de 18 ianuarie 2017, le reiterez faptul că am înţeles miza, iar aceasta este cu mult mai mare şi mai profundă decât compromiterea activităţii mele. Îmi rezerv dreptul de a oferi răspunsuri şi clarificări adecvate, precum şi elemente factuale relevante despre aceste aspecte şi multe altele, la un moment dat. Dincolo de numele meu, pe care ancheta internă şi adevărul l-au reabilitat, consider că această serie de atacuri şi acuzaţii defăimătoare riscă să afecteze grav spiritul instituţiei şi, implicit, buna funcţionare a acesteia", afirmă Coldea într-o declaraţie acordată AGERPRES la final de mandat.



El precizează că nu poate îngădui ca acest lucru să continue, "din consideraţie şi respect" faţă de toată activitatea de până acum, de performanţe, faţă de munca colegilor săi şi faţă de "statura consolidată a ceea ce reprezintă astăzi SRI în comunitatea euroatlantică de intelligence".



"În ultima perioadă am fost evocat şi invocat excesiv în spaţiul public. Alegaţii defăimătoare, acuzaţii grave şi speculaţii dintre cele mai diverse incluzând numele meu au invadat canalele media. S-a intensificat un scandal de proporţii care a afectat atât imaginea mea cât şi, mai ales, activitatea instituţiei. Conform procedurilor standard în instituţii de intelligence, a fost declanşată o anchetă internă încă de la apariţia primelor alegaţii", aminteşte Florian Coldea.



Potrivit acestuia, SRI are "mecanisme de verificare adecvate" astfel încât nimeni din cadrul instituţiei, indiferent de funcţie sau grad, "nu se poate plasa deasupra procedurilor de anchetă internă la apariţia unor astfel de acuzaţii".



"S-a desfăşurat o investigaţie complexă, riguroasă, completă, cu privire la toate afirmaţiile acuzatoare difuzate până la momentul transmiterii acestui comunicat. Am parcurs cu toată deschiderea etapele acestei anchete. Am oferit tot suportul, am prezentat toate documentele necesare şi martorii relevanţi, am răspuns complet tuturor întrebărilor, m-am supus tuturor verificărilor. Rezultatele anchetei au indicat, fără echivoc, faptul că am respectat legea şi normele deontologice specifice, în toate circumstanţele analizate", reiterează generalul Coldea.



El subliniază că a promovat consecvent în cariera sa profesionalismul şi buna-credinţă, valori care, în opinia sa, definesc activitatea în Serviciul Român de Informaţii.



"Mi-am servit ţara cu demnitate şi patriotism. Onoarea unui militar cu idealuri mult mai înalte decât beneficii meschine nu poate fi pătată cu 'realităţi confecţionate' şi elemente scoase din context", arată Florian Coldea.



Fostul prim-adjunct al directorului SRI mai afirmă că a fost onoare pentru el să-şi servească ţara şi interesele ei de securitate.



"A fost un privilegiu să pot contribui la îndeplinirea celei mai însemnate misiuni strategice: pe durata mandatului meu, România a fost o ţară sigură, stabilă şi a fost cu succes apărată de riscurile şi ameninţările de securitate cu care s-a confruntat permanent. Servesc Patria! Aşa să ne ajute Dumnezeu!", a încheiat Coldea. AGERPRES/(AS - autor: Cătălin Alexandru, editor: Florin Marin)